Γιλβέρτος της Γκραβίνα

Ο Γιλβέρτος ήταν Νορμανδός κόμης τής Γκραβίνα από το 1159 έως το 1167. Ο πατέρας του, Βερτράνδος, ήταν νόθος γιος του Ροτρού Γ΄ κόμη τού Περς.  Ήταν εξάδελφος τής Μαργαρίτας Χιμένεθ τής Ναβάρρας, βασίλισσας τής Σικελίας. Έφθασε στη Σικελία γύρω στο 1159, και μέσω τής επιρροής τής Μαργαρίτας, διορίστηκε αμέσως κόμης τής Γκραβίνα στην Απουλία.

Αργά την ίδια χρονιά, ο Γιλβέρτος συμμετείχε σε μία συνωμοσία ευγενών, συμπεριλαμβανομένων τού Ριχάρδου τής Ακουίλα, τού Ρογήρου τής Ατσέρα και τού Βοημούνδου τής Ταρσία κόμη τού Μανοπέλο. Η συνωμοσία αφορούσε μόνο μικρούς άρχοντες, αλλά κέρδισε έδαφος. Στόχος των συνωμοτών ήταν να δολοφονήσουν τον Μάγιο τού Μπάρι, και σε αυτό επέτυχαν στις 10 Νοεμβρίου 1160. Η εξέγερση που ακολούθησε ήταν βραχύβια στη Σικελία, και ο Γιλβέρτος ήταν ένας από τους βαρόνους που αποκαταστάθηκαν στην εύνοια, μαζί με τον Βοημούνδο.

Ωστόσο στη χερσόνησο οι επαναστάτες, με επικεφαλής τον Ανδρέα τής Ρουπεκανίνα, τον Ροβέρτο τού Λοριτέλο και τον Τανκρέδο τού Λέτσε, βάδισαν προς τη Βουτέρα και την έκαψαν. Ο ίδιος ο βασιλιάς Γουλιέλμος Α΄ εισήλθε στο πεδίο τής μάχης εναντίον τού Τανκρέδου, τού ανιψιού του, ενώ ο Γιλβέρτος κράτησε την Καμπανία για λογαριασμό του.

Ο Γιλβέρτος εκμεταλλεύτηκε το τέλος τού Γουλιέλμου το 1166, για να πιέσει τον εξάδελφό του, τον αντιβασιλιά, να του δώσει υψηλή θέση στην Αυλή. Ο Γιλβέρτος έγινε προσωπικός εχθρός τού καγκελάριου τής Μαργαρίτας, τού καΐδη Πέτρου, και σχεδίασε την πτώση και το τέλος του. Ο Πέτρος έφυγε από τη Σικελία, και ασπάστηκε ξανά το Ισλάμ. Ωστόσο η Μαργαρίτα εξακολουθούσε να αγνοεί τον εξάδελφό της, και διόρισε τον Ριχάρδο τής Μάντρα -ο οποίος είχε σώσει τη ζωή τού εκλιπόντος συζύγου της- ως κόμη τού Μολίζε και καγκελάριο. Ο Γιλβέρτος στράφηκε αμέσως εναντίον του, και οι δύο συναντήθηκαν για μονομαχία, αλλά χωρίστηκαν πριν ξεκινήσει η μάχη. Σε εκείνο το σημείο, για να τον απαλλάξει από το Παλέρμο, η Μαργαρίτα έστειλε τον Γιλβέρτο στη χερσόνησο ως αρχηγό τής Απουλίας και τής Καμπανίας, για να προετοιμαστεί για μία πιθανή εισβολή τού Φρειδερίκου Α΄ Βαρβαρόσα.

Το έτος 1166 είδε επίσης την άφιξη τού Ροδρίγο, αδελφού τής Μαργαρίτας και εξαδέλφου τού Γιλβέρτου, από τη Ναβάρρα. Ο Ροδρίγο στάλθηκε στην Απουλία με το όνομα Ερρίκος και τον τίτλο κόμης τού Μοντεσκαλιόζο, και εκεί έμεινε για λίγο με τον Γιλβέρτο.

Το 1167, ο Φρειδερίκος Α΄ Χοενστάουφεν έστειλε τελικά στρατό στην Καμπανία. Αυτός ο στρατός αρχικά εγκατέστησε τον αντιπάπα Πασχάλη Γ΄ στο Βιτέρμπο, για να εμποδίσει τον πάπα Αλέξανδρο Γ΄ να φθάσει στη Ρώμη. Ο Γιλβέρτος νίκησε τις εισβάλουσες αυτοκρατορικές δυνάμεις, και τις έστειλε πίσω στην Τοσκάνη. Ο ίδιος ο Φρειδερίκος Α΄ πολιόρκησε την Ανκόνα, αλλά η εμφάνιση τού στρατού τού Γιλβέρτου νότια, κατά μήκος των ακτών τής Αδριατικής, τον ανάγκασε να εγκαταλείψει την πολιορκία.

Αργότερα εκείνο το έτος, ένας θείος τού Γιλβέρτου, ο Στέφανος τού Περς, καγκελάριος και αρχιεπίσκοπος τού Παλέρμο, ο οποίος είχε επισκεφθεί τη Γκραβίνα ένα χρόνο ενωρίτερα, έστειλε κρυφά τον στρατό τού Γιλβέρτου για να τον υποστηρίξει στη Μεσσήνη. Σε ένα συμβούλιο στη Μεσσήνη, ο Ερρίκος τού Μοντεσκαλιόζο κατηγορήθηκε από τον Γιλβέρτο ότι συνωμότησε εναντίον τού καγκελάριου. Δόθηκαν τα απαραίτητα στοιχεία για την ομολογία, και ο κόμης από τη Ναβάρρα φυλακίστηκε στο Ρέτζιο τής Καλαβρίας . Ο Γιλβέρτος, που πλέον είχε μεγάλη εύνοια, κατάφερε να συλλάβει και τον κόμη τού Μολίζε, έναν παλαιό αντίπαλο. Ο Γιλβέρτος έφυγε με τον στρατό του, αλλά η Μεσσήνη βρισκόταν σε αναταραχή.

Η Μεσσήνη επαναστάτησε, και απελευθέρωσε τον φυλακισμένο κόμη Ερρίκο. Η εξέγερση εξαπλώθηκε, και ο λαός τού Παλέρμο ανάγκασε την απομάκρυνση τού Στεφάνου τού Περς. Αυτό επιτεύχθηκε με τη σύσταση ενός προσωρινού συμβουλίου, για να βοηθήσει τον αντιβασιλιά. Το συμβούλιο εξόρισε τον Γιλβέρτο, και αυτός ακολούθησε τον Στέφανο σε Σταυροφορία, παίρνοντας μαζί του τη σύζυγό του και τον γιο του, Βερτράνδο τής Άντρια.  

 Παραπομπές 

 Πηγές 

 Norwich, John Julius. The Kingdom in the Sun 1130-1194. Longman: London, 1970.
 History of the Tyrants of Sicily at Patrologia Latina.

Κατηγορία:Χριστιανοί των Σταυροφοριών
Κατηγορία:Μεσαιωνική Ιταλία